b'\n_START_ARTICLE_\n\xc5\xa0amanizam\n_START_PARAGRAPH_\n\xc5\xa0amanizam je spiritisti\xc4\x8dko-magijski oblik religije, naj\xc4\x8de\xc5\xa1\xc4\x87i kod arkti\xc4\x8dkih i subarkti\xc4\x8dkih plemena u Sibiru, sjevernoj i sredi\xc5\xa1njoj Aziji (kod Ostjaka, Evenka, Neneka, Laponaca i dr.), te kod Eskima. Temelji se na vjerovanju u duhove kao gospodare prirode, s kojima ljudi mogu uspostaviti vezu uz pomo\xc4\x87 odre\xc4\x91enih magijskih obreda koje izvodi plemenski vra\xc4\x8d \xc5\xa1aman. Obi\xc4\x8dno u ekstati\xc4\x8dnom stanju, s pomo\xc4\x87u bubnjeva, \xc4\x8degrtaljki, zvon\xc4\x8di\xc4\x87a i sl., plesom i odgovaraju\xc4\x87im formulama zazivanja, \xc5\xa1aman dobiva odgovore i preporuke duhova o radnjama koje treba poduzeti radi dobrobiti plemena, lije\xc4\x8denja bolesti i sl._NEWLINE_Prve podatke o \xc5\xa1amanizmu prona\xc5\xa1li su u XIII. stolje\xc4\x87a misionari me\xc4\x91u Laponcima, a kod sibirskih plemena u XVII. stolje\xc4\x87a russki monah Avakum Petrovi\xc4\x8d. Sli\xc4\x8dnih se vjerovanja mo\xc5\xbee na\xc4\x87i i kod ameri\xc4\x8dkih Indijanaca, te u nekim plemenima jugozapadne Afrike, Oceanije i Australije. \xc5\xa0amanizam je pobudio veliko zanimanje modernih antropologa, a najpotpunije ga je je obradio Mircea Eliade (\xc5\xa0amanizam, arhai\xc4\x8dne tehnike ekstaze i dr.).'